Vegna fjölda þyrluútkalla á sumrin á Landhelgisgæslan erfiðara með að sinna löggæslu- og eftirlitshlutverki sínu á sjó úr lofti. Í ár hefur þetta verið leyst með drónum um borð í varðskipunum.
Meðal þess sem fellur undir löggæslu- og eftirlitshlutverk Landhelgisgæslunnar á hafi úti er eftirlit með fiskveiðum og farartækjum á sjó. Auðunn F. Kristinsson er verkefnastjóri á aðgerðasviði Landhelgisgæslunnar.
Það hefur nú verið þannig að á sumrin útaf miklum fjölda útkalla þá höfum við ekki getað sinnt löggæslueftirliti af sama krafti og við vildum.
Við löggæslueftirlit á sjó er fyrst og fremst verið að fylgjast með hvort skip séu haffær, hafi nauðsynlegan öryggisbúnað eða stjórnendur hafi tilskilin réttindi og hvort brotið sé gegn lögum um fiskveiðar, fiskveiðistjórnun og nytjastofna sjávar. Einnig er fylgst með mengun, siglingaleiðum og fleira. Mörgum þessara verkefna er betur sinnt úr lofti en þegar loftför gæslunnar eru upptekin við að sinna útköllum eru þau ekki til taks að sinna eftirlitinu. Í sumar hefur gæslan haft dróna til umráða.
Í ár erum við með dróna um borð í varðskipunum okkar, frá siglingaöryggisstofnun Evrópusambandsins þannig að við höfum ná að sinna eftirliti á strandsvæðum mjög vel.